শি জিনপিং
সাংহাই কমিউনিস্ট পার্টির সম্পাদক পদে নিয়োগের মধ্য দিয়েই এটি স্পষ্ট হয়ে গিয়েছিল যে শি জিনপিং চীনের পঞ্চম প্রজন্মের নেতৃত্বের অংশ হতে যাচ্ছেন। ২০০৭ সালের অক্টোবরে সিপিসির ১৭তম কংগ্রেসে ৯-সদস্য বিশিষ্ট পলিটব্যুরো কার্যকরী কমিটিতে তার অন্তর্ভুক্তির মাধ্যমে এটি আরও স্পষ্ট হয়ে উঠে। জিনপিং পলিটব্যুরোতে লি কেকিয়াঙ্গের উপরে স্থান লাভ করেন এবং এর মধ্য দিয়ে এটা অনেকটা নিশ্চিত হয়ে যায়- শি জিনপিঙ্গই হতে যাচ্ছেন চীনের পরবর্তী প্যারামাউন্ট লিডার বা ‘একচ্ছত্র নেতা’। একই সময়ে জিনপিং কমিউনিস্ট পার্টির কেন্দ্রীয় সচিবালয়ের প্রধান নিযুক্ত হন। ২০০৮ সালের মার্চে সিপিসির ১১তম জাতীয় গণসম্মেলনে জিনপিং গণপ্রজাতন্ত্রী চীনের উপ-রাষ্ট্রপতি ঘোষিত হলে ‘একচ্ছত্র নেতা’ হওয়ার ক্ষেত্রে তার সম্ভাবনা আরও জোরদার হয়। ধারণা করা হয়ে থাকে, জিনপিঙ্গের উজ্জ্বল সম্ভাবনার একটি অন্যতম কারণ হচ্ছে তার সাথে বর্তমান রাষ্ট্রপতি হু জিনতাও ও উপ-রাষ্ট্রপতি হিসেবে তার পূর্বসূরী জেং কিংহঙ্গের, অর্থাৎ চীনা রাজনীতির বহুমুখী নেতৃত্বের সুসম্পর্ক।
হু জিনতাও
২০০৩ সালের সার্স রোগের বিস্তার শীর্ষ পদে অধীষ্ঠানের পর জিনতাওর অভিজ্ঞতার প্রথম জাতীয় সংকট। রোগ ছড়াবার শুরুর দিকে শক্ত পদক্ষেপ না নেওয়া ও পরে বিষয়টিকে সরকারী ভাবে চেপে যাওয়ার ফলে দেশে ও বিদেশে চীন কঠোর ভাবে সমালোচিত হয়। এই পরিস্থিতিতে হু জিনতাও একাধিক দলীয় ও সরকারি উচ্চপদস্থ ব্যক্তিকে পদচ্যুত করেন, যাদের মধ্যে ছিলেন চীনের স্বাস্থ্য মন্ত্রী ও বেইজিঙ্গের মেয়র মেং শ্যুনং। এদের মাঝে স্বাস্থ্য মন্ত্রীকে জিনতাও প্রশাসনের একজন শীর্ষ জেমিনপন্থী হিসেবে দেখা হত, আর মেং শ্যুনং ছিলেন জিনতাওর দায়িত্ব পালনের শুরুর দিকে তার ধারণাকৃত সম্ভাব্য উত্তরসূরীদের একজন। সার্স সংকট মোকাবিলার পরপরই জিনতাও ও জিয়াবাও একত্রে চীনের সরকারি কর্মকান্ডে স্বচ্ছতা বৃদ্ধির উদ্যোগ গ্রহণ করেন। বিশেষ করে চীন সরকারের পক্ষ থেকে বিশ্ব স্বাস্থ্য সংস্থায় তথ্য প্রদানের ক্ষেত্রে স্বচ্ছতার মাত্রা বাড়ানো হয়। এ ধরণের উদ্যোগের মধ্য দিয়ে জিনতাও তার পূর্বসূরী জিয়াং জেমিনের মৌলিক নীতিমালা থেকে একটু একটু করে সরে আসছিলেন।